**СЪОБЩЕНИЕ ЗА МЕДИИТЕ**

**14.02.2021 г. – Ден на влюбените**

На 14 февруари по повод отбелязването на „Свети Валентин – Ден на влюбените“ стартира втори етап на Националната АНТИСПИН кампания. Днес празникът се свързва с информационно-образователна кампания за добра сексуална култура, насочване вниманието на младите хора върху сексуално-преносимите инфекции и безопасния секс.

С придобиването на здравна информираност, жизнен опит и компетентност, у тях се създават умения и нагласи за пълноценно и отговорно изживени интимни отношения.

В тази връзка РЗИ-Добрич е организирала и провежда кампания в партньорство с общините на територията на област Добрич, както следва:

* През целия месец февруари, организиране и провеждане на лекции, обучения и викторини на теми: “Превенция на ХИВ/СПИН и СПИ”, “Превенция на рисково сексуално поведение” и „Контрацепция-нежелана бременност” в учебни заведения на област Добрич, съвместно с Местната комисия за борба с противообществени прояви на малолетни и непълнолетни на гр. Тервел и гр. Каварна;
* На територията на областта ще се проведе кампания „Кондом с бонбон“ и конкурси за най-оригинално любовно послание с награди, осигурени от РЗИ-Добрич за най-добре представилите се;
* Медицински специалисти ще изнасят лекции и беседи в училища на областта, като 14 февруари ще бъде отбелязан с разнообразни форми и прояви по избор на учениците – изработка на рисунки, колажи, пана, „Валентинки” с оригинални послания, подреждане на табла с материали за СПИН;
* Всички желаещи да проверят своя ХИВ статус могат да го направят в КАБКИС към РЗИ-Добрич, който работи всеки ден от понеделник до петък от 8.30 до 17.00 часа.

През 2020 г. в КАБКИС при РЗИ - Добрич пред- и след-тестово консултиране и изследване за ХИВ са получили 53 лица. От изследваните 14 са жени (19,17%) и 39 са мъже (80,83%). Най-голям процент клиенти, пожелали анонимно изследване и консултиране са във възрастовата група 30-39 г. - 35 лица (66,04%). На второ място е възрастовата група 40-49 г. - 6 лица (11,32%).